Farmaciştii din România se plâng de ceea ce ei numesc erorile din legea salarizării. Spun că vor avea salarii chiar şi cu 50% mai mici decât medicii, chiar dacă este vorba despre acelaşi grad profesional şi despre aceeaşi vechime.

Reprezentanţii Colegiului Farmaciştilor din România spun că sunt diferenţe foarte mari între salarii, deşi farmacistul urmează aceeaşi paşi în specializare ca medicul.

Astfel, în legea salarizării, salariul pentru un farmacist primar este de 5.528 lei, în timp ce un medic primar va ajunge să câştige cu aproape 7.000 de lei mai mult.

Un farmacist specialist ajunge la puţin peste 5.300 de lei, în timp ce medicul cu aceeaşi specialuzare ajunge la aproape 10.000 de lei. Iar un farmacist câştigă mai puţin decât medicii rezidenţi din anii terminali.

Şi dacă tot vorbim despre rezidenţi, sunt diferenţe şi la acest nivel. Un farmacist în primul an de rezidenţiat primeşte 4.300 de lei, în timp ce un medic în acelaşi an primeşte 5.700 de lei.

Iar un farmacist în anul trei de rezidenţiat ajunge la 4.388 lei, cu peste 2.300 de lei mai puţin decât un medic.

În sesizarea trimisă de Colegiului Farmaciştilor la Ministerul Muncii este precizat faptul că salariul unui farmacist este aproape egal cu cel al asistenţilor din subordine şi asta pentru că asistentul de farmacie este asimilat asistentului medical care îşi desfăşoară activitatea într-un spital.

În aceste condiţii, reprezentanţii colegiului spun că s-au făcut erori în noua lege a salarizării şi ar trebui corectate salariile celor aproape 800 de farmacişti din cele peste 450 de spitale din ţară. Şi spun că impactul financiar ar fi minor pentru bugetul din sănătate.

Diferențe salarii farmaciști - medici

Farmacist primar: 5.528 lei

Medic Primar: 12.500 lei

Farmacist specialist: 5.315 lei

Medic specialist: 9.900 lei

Farmacist: 4.475 lei

Medic rezident an VI-VII: 7.900 lei

Farmacist rezident anul I: 4.302 lei

Medic rezident anul I: 5.700 lei

Farmacist rezident anul II: 4.345 lei

Medic rezident anul II: 6.100 lei

Farmacist rezident anul III: 4.388 lei

Medic rezident anul III: 6.700 lei

Farmacişti afectaţi: 800